Niels Dael

Niels Dael (født 20. juni 1857 i Bjergby ved Hjørring – 15. august 1951) var en dansk frimenighedspræst og højskolemand.

Niels Dael var bondesøn fra Vendsyssel. Han tog aldrig en formel uddannelse, men var på ophold på i fem år, hvor han blev præget af det grundtvigianske højskolemiljø, bl.a. Ludvig Schrøder og Jakob Knudsen, og bedrev frie studier ved Københavns Universitet. 1886 blev han ordineret som præst i frimenigheden på Mors, hvorefter han sammen med sin hustru Martine tog til Sydamerika, hvor han med base i Tandil, Argentina var præst for danskerne i denne verdensdel. Ved sin hjemkomst 1897 blev han præst for frimenigheden i Høve, hvilket han var indtil 1942. Samtidig var han frimeningshedspræst fra 1904 for den da oprettede fri­menighed i Havrebjerg og fra 1909 for den da oprettede frimenighed på Frederiksborg Højskole og 1921-25 for en i 1921 op­rettet frimenighed i Roskilde). Det var Niels Dael, som i 1940 foretog ordinationen af Danmarks første kvindelige frimenighedspræst, Maren Sørensen.

I 1908 købte han landstedet Liselund i Antvorskov ved Slagelse, hvor han oprettede en grundtvigsk frimenighedsskole og kirkelig folkehøjskole. Niels Eggert etablerede senere samme år sin egen Antvorskov Højskole i nærheden. Den 3.-17. januar 1909 blev det første Vintermøde afholdt på Liselund. Der var tale om et 14-dages møde med 150 deltagere fra hele landet. Dagene fulgte et fast mønster: morgenandagt og bibeltime om formiddagen, foredrag om forskellige emner om eftermiddagen, drøftelser og sangtime om aftenen. Kendte grundtvigske præster og højskolefolk var talere side om side med universitetsprofessorer. I august samme år blev der med lige så stor tilslutning inviteret til et Sommermøde.

Først i vinteren 1911-12 tog selve menighedsskolen sin begyndelse. Det var Niels Daels tanke, at menigheden ikke blot skulle sidde i kirken og lytte til præsten – menigheden skulle sætte sig ind i emner som Bibelen, salmerne, kirkehistorie mm. Menighedsskolen fortsatte sit virke frem til besættelsen 1940. Omkring 20-30 personer deltog hver vinter i 4 måneders undervisning, afbrudt af Vintermødet. Det eksisterende landsted viste sig snart for lille, og i 1918 og i 1932 blev Liselunds nuværende bygninger rejst af arkitekt Johannes Martin Olsen.

Liselund blev i 1944 beslaglagt af værnemagten, som ødelagde inventar, bygninger og haven. Men en stor arbejdsindsats sikrede, at der allerede igen fra august 1946 kunne holdes Sommer- og Vintermøder på Liselund. I de sidste mange år af sit liv fungerede Dael som en slags "biskop" for frimenighederne. Han døde i 1951 og er begravet i Liselunds park. Fra midten af 1950'erne har andre institutioner afholdt kurser og møder på Liselund.

Dael var gift 1. gang (27. maj 1886) med Martine Sørensen (4. marts 1859 – 1901), datter af møller Jacob Sørensen, gift 2. gang (29. december 1915) med seminarielærerinde Amelie Ståhl i Landskrona (21. okt 1887 – ?), datter af stationsinspektør Ståhl og hustru Maria f. Molin.

Udgivelser 
 En Prædikensamling (1928)
 Ny Prædikener (1929)
 „Guds Vej" Taler og Prædikener (1933)
 Med Uendeligheden for Øje, Prædikener og Taler (1937)
 Den signede Dag, en Prædikensamling (1939)
 Paa Havet. Prædikener og Taler (1948)

Referencer

Kilder 
 Kraks Blå Bog 1949
 Om Niels Dael – Liselund

Eksterne henvisninger 
 

Præster fra Danmark
Skolefolk fra Danmark
Danskere i 1800-tallet
Danskere i 1900-tallet
Faglitterære forfattere fra Danmark
Dansksprogede forfattere fra Danmark